CELEX: 32017R0929
Language: ro
Date: 2017-05-31 00:00:00
Title: Regulamentul de punere în aplicare (UE) 2017/929 al Comisiei din 31 mai 2017 de instituire a unei derogări de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă a mării pentru pescuitul cu seine de navă în apele teritoriale ale Greciei

1.6.2017   
            
            
               RO
            
            
               Jurnalul Oficial al Uniunii Europene
            
            
               L 141/3
            
         REGULAMENTUL DE PUNERE ÎN APLICARE (UE) 2017/929 AL COMISIEI
   din 31 mai 2017
   de instituire a unei derogări de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă a mării pentru pescuitul cu seine de navă în apele teritoriale ale Greciei
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană (1), în special articolul 13 alineatul (5),
   întrucât:
   
               (1)
            
            
               Articolul 13 alineatul (1) din Regulamentul (CE) nr. 1967/2006 interzice utilizarea uneltelor remorcate la mai puțin de 3 mile marine de coastă sau în cadrul izobatei de 50 m, în cazul în care această adâncime este atinsă la o distanță mai mică de la coastă.
            
         
               (2)
            
            
               La cererea unui stat membru, Comisia poate să acorde o derogare de la articolul 13 alineatul (1) din Regulamentul (CE) nr. 1967/2006, cu condiția să fie îndeplinite o serie de condiții prevăzute la articolul 13 alineatele (5) și (9).
            
         
               (3)
            
            
               La data de 2 iunie 2016, Comisia a primit din partea Greciei o cerere de derogare de la articolul 13 alineatul (1) primul paragraf din Regulamentul (CE) nr. 1967/2006 cu privire la utilizarea pescuitului cu seine de navă al smaridului comun (Spicara smaris) și al hupei (Boops boops) în apele teritoriale ale Greciei.
            
         
               (4)
            
            
               Cererea se referă la activitățile de pescuit autorizate deja de Grecia și vizează navele care practică pescuitul de mai mult de cinci ani și operează în cadrul planului de gestionare adoptat de Grecia.
            
         
               (5)
            
            
               În septembrie 2016, Comitetul științific, tehnic și economic pentru pescuit (CSTEP) a evaluat derogarea solicitată de Grecia, precum și proiectul de plan de gestionare aferent.
            
         
               (6)
            
            
               În conformitate cu articolul 19 alineatul (2) din Regulamentul (CE) nr. 1967/2006, la 29 decembrie 2016, Grecia a adoptat planul de gestionare prin Decizia ministerială (6719/146097/29-12-2016) (denumit în continuare „planul grecesc de gestionare”).
            
         
               (7)
            
            
               Derogarea solicitată de Grecia respectă condițiile prevăzute la articolul 13 alineatele (5) și (9) din Regulamentul (CE) nr. 1967/2006.
            
         
               (8)
            
            
               Există, în special, constrângeri geografice specifice legate atât de structura morfologică distinctă a Greciei, care cuprinde numeroase insule răspândite în mări diferite, cât și de distribuția spațială a speciilor vizate, care se limitează exclusiv la anumite locuri și zone din regiunile de coastă la adâncimi mai mici de 50 m. Prin urmare, locurile de pescuit sunt limitate.
            
         
               (9)
            
            
               Pescuitul nu poate fi întreprins cu alte unelte, deoarece numai seinele de navă au caracteristicile tehnice necesare pentru a efectua acest tip de pescuit.
            
         
               (10)
            
            
               În plus, pescuitul nu are un impact semnificativ asupra mediului marin, deoarece seinele de navă sunt unelte foarte selective, nu ating fundul mării și nu pot fi utilizate deasupra fundului mării acoperit cu Posidonia oceanica.
            
         
               (11)
            
            
               Cererea se referă la o listă de 244 de nave enumerate în anexa 5 la planul de gestionare care reglementează operarea seinelor de navă tradiționale în apele grecești. Din aceste motive, derogarea solicitată de Grecia afectează un număr limitat de nave față de zona vastă de repartiție a flotei de pescuit cu seine de navă, reprezentând aproximativ 1,5 % din întreaga flotă de pescuit din Grecia și un tonaj brut de 1 697,72 (GT).
            
         
               (12)
            
            
               Navele respective sunt incluse pe o listă comunicată Comisiei în conformitate cu articolul 13 alineatul (9) din Regulamentul (CE) nr. 1967/2006.
            
         
               (13)
            
            
               Decizia ministerială greacă și planul de gestionare garantează că nu va exista nicio altă creștere a efortului de pescuit, în conformitate cu articolul 13 alineatul (9) din Regulamentul (CE) nr. 1967/2006.
            
         
               (14)
            
            
               Activitățile de pescuit vizate îndeplinesc cerințele de la articolul 4 alineatul (1) primul paragraf din Regulamentul (CE) nr. 1967/2006 prin care se interzice pescuitul deasupra habitatelor în cauză. Într-adevăr, seinele sunt remorcate în coloana de apă și nu intră în contact cu fundul mării. În afară de aceasta, cartografierea completă a fundului mării acoperit cu Posidonia oceanica în apele teritoriale grecești contribuie la protecția acesteia.
            
         
               (15)
            
            
               Cerințele stipulate la articolul 8 alineatul (1) litera (h) din Regulamentul (CE) nr. 1967/2006 nu se aplică, deoarece se referă la traulere.
            
         
               (16)
            
            
               În ceea ce privește cerința de respectare a articolului 9 alineatul (3) care stabilește dimensiunea minimă a ochiurilor de plasă, Comisia constată că, întrucât activitățile de pescuit în cauză sunt foarte selective, au un impact neglijabil asupra mediului marin și nu sunt afectate de dispozițiile articolului 4 alineatul (5), Grecia a autorizat o derogare de la aceste dispoziții în planul său de gestionare, în conformitate cu articolul 9 alineatul (7) din Regulamentul (CE) nr. 1967/2006.
            
         
               (17)
            
            
               Activitățile de pescuit în cauză se desfășoară la o distanță foarte mică față de coastă, așadar nu interferează cu activitățile altor nave.
            
         
               (18)
            
            
               Prin planul de gestionare se asigură că numărul capturilor din speciile menționate în anexa III la Regulamentul (CE) nr. 1967/2006 este minim, deoarece speciile vizate sunt smaridul comun (Spicara smaris) și hupa (Boops boops), care nu sunt menționate în anexa III la Regulamentul (CE) nr. 1967/2006, și activitățile de pescuit sunt foarte selective.
            
         
               (19)
            
            
               Activitățile de pescuit sunt foarte selective și nu vizează cefalopodele.
            
         
               (20)
            
            
               Planul de gestionare include măsuri de monitorizare a activităților de pescuit, îndeplinind astfel condițiile prevăzute la articolul 14 din Regulamentul (CE) nr. 1224/2009 al Consiliului (2).
            
         
               (21)
            
            
               Planul grecesc de gestionare include măsuri de monitorizare a activităților de pescuit, astfel cum se prevede la articolul 13 alineatul (9) al treilea paragraf din Regulamentul (CE) nr. 1967/2006.
            
         
               (22)
            
            
               În consecință, derogarea solicitată trebuie acordată.
            
         
               (23)
            
            
               Grecia ar trebui să transmită rapoarte Comisiei la intervale regulate și în conformitate cu planul de monitorizare prevăzut în planul grecesc de gestionare.
            
         
               (24)
            
            
               O limitare a perioadei derogării va permite adoptarea rapidă a unor măsuri de gestionare corective, în cazul în care raportul prezentat Comisiei va indica o stare de conservare nesatisfăcătoare a stocurilor exploatate, contribuind totodată la îmbogățirea cunoștințelor științifice în vederea stabilirii unui plan de gestionare mai bun.
            
         
               (25)
            
            
               Măsurile prevăzute în regulament sunt conforme cu avizul Comitetului pentru pescuit și acvacultură,
            
         ADOPTĂ PREZENTUL REGULAMENT:
   Articolul 1
   Derogare
   (1)   Articolul 13 alineatul (1) din Regulamentul (CE) nr. 1967/2006 nu se aplică în apele teritoriale ale Greciei la pescuitul smaridului comun (Spicara smaris) și al hupei (Boops boops) cu seine de navă.
   (2)   Seinele de navă menționate la alineatul (1) se utilizează de către navele care:
   
               (a)
            
            
               poartă un număr de înregistrare care figurează în anexa 5 a planului grecesc de gestionare;
            
         
               (b)
            
            
               fac dovada că practică pescuitul de mai mult de cinci ani; și
            
         
               (c)
            
            
               dețin o autorizație de pescuit și operează în cadrul planului de gestionare adoptat de Grecia în conformitate cu articolul 19 din Regulamentul (CE) nr. 1967/2006.
            
         Articolul 2
   Planul de monitorizare și raportul
   Grecia va transmite Comisiei un raport elaborat în conformitate cu planul de monitorizare stabilit în planul de gestionare.
   Articolul 3
   Intrarea în vigoare
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Se aplică pentru o perioadă de trei ani de la data intrării în vigoare a prezentului regulament.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 31 mai 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 409, 30.12.2006, p. 11.
   
      (2)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).